โรงรับจำนำในประเทศไทย ถดถอย หรือ เติบโต?
ถ้าถามว่า คนไทยนิยมหาเงินด่วนจากแหล่งไหน “โรงรับจำนำ” คงเป็นหนึ่งในคำตอบนั้น  ในช่วงหลายปีที่ผ่านมา เศรษฐกิจทั่วโลก รวมถึงเศรษฐกิจไทยกำลังอยู่ในภาวะชะลอตัว
9 ก.ย. 2563

โรงรับจำนำในประเทศไทย ถดถอย หรือ เติบโต? /โดย ลงทุนแมน
                            	
ถ้าถามว่า คนไทยนิยมหาเงินด่วนจากแหล่งไหน
“โรงรับจำนำ” คงเป็นหนึ่งในคำตอบนั้น
ในช่วงหลายปีที่ผ่านมา เศรษฐกิจทั่วโลก
รวมถึงเศรษฐกิจไทยกำลังอยู่ในภาวะชะลอตัว
แล้วสถานการณ์ของธุรกิจโรงรับจำนำของไทย ในช่วงที่ผ่านมาเป็นอย่างไร
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ปกติแล้วเวลาต้องการเงินทุนมาใช้
ธนาคารมักเป็นสถานที่แรกที่คนส่วนใหญ่นึกถึง
ซึ่งนอกจากธนาคารแล้ว โรงรับจำนำ 
ก็เป็นอีกทางเลือกหนึ่งที่คนจำนวนไม่น้อยนิยมไปใช้บริการ 
เนื่องจากเป็นแหล่งเงินกู้ทางเลือกที่ผู้กู้ไม่จำเป็นต้องมีเครดิต
โดยผู้ที่ต้องการเงินจากโรงรับจำนำ
เพียงแค่ต้องวางทรัพย์สินของตนเองไว้เป็นหลักค้ำประกันเพื่อแลกกับเงินตามที่ต้องการ
อีกหนึ่งจุดเด่นสำคัญของโรงรับจำนำ 
คือมีขั้นตอนไม่ยุ่งยากเท่าธนาคาร และได้เงินอย่างรวดเร็ว
โรงรับจำนำจึงเป็นทางเลือกสำหรับหลายคนที่ต้องการเงินด่วน 
โดยเฉพาะผู้ที่ไม่สามารถกู้จากธนาคารได้
ในประเทศไทย โรงรับจำนำแห่งแรก ถูกก่อตั้งขึ้นในปี พ.ศ. 2409 
โดยเป็นโรงรับจำนำของชาวจีน ที่มีชื่อร้านว่า ย่องเซี้ยง 
ซึ่งปัจจุบันคือโรงรับจำนำสำราญราษฎร์ ในย่านประตูผี
หลังจากโรงรับจำนำย่องเซี้ยงเปิดให้บริการ 
กระแสความนิยมการใช้บริการโรงรับจำนำก็เพิ่มขึ้นอย่างรวดเร็ว
หลังจากนั้นเพียง 25 ปี มีโรงรับจำนำเกิดขึ้นในกรุงเทพฯ ไม่ต่ำกว่า 200 แห่ง
จนในปี พ.ศ. 2438 ประเทศไทยต้องมีการตราพระราชบัญญัติโรงรับจำนำรัตนโกสินทร์ เพื่อควบคุมการดำเนินงานของโรงรับจำนำให้เคร่งครัดมากขึ้น
และต่อมาในปี พ.ศ. 2498 หรือ 65 ปีที่แล้ว 
โรงรับจำนำของรัฐแห่งแรก ก็ถูกก่อตั้งขึ้นในสมัย จอมพล ป. พิบูลสงคราม
ในปัจจุบัน ถ้าใครต้องการจะเปิดโรงรับจำนำ
จะต้องได้รับใบอนุญาตตั้งโรงรับจํานําจากกระทรวงมหาดไทยก่อน
ซึ่งโรงรับจำนำทั่วประเทศไทยในปัจจุบันมีอยู่ประมาณ 800 แห่ง โดยแบ่งเป็นของรัฐประมาณ 300 แห่งและของเอกชนประมาณ 500 แห่ง
การคิดดอกเบี้ยของโรงรับจำนำ
จะแตกต่างกันไปตามจำนวนเงินที่ได้รับ
โดยมีอัตราตั้งแต่ 0.25 - 2.00% ต่อเดือน
โดยโรงรับจำนำจะเก็บทรัพย์สินที่นำมาจำนำไว้ช่วงเวลาหนึ่ง
และถ้าผู้จำนำไม่มาไถ่ถอนตามกำหนดเวลา 
โรงรับจำนำก็จะเอาของนั้นขายทอดตลาด
เพื่อเปลี่ยนสิ่งของมาเป็นรายได้ของโรงรับจำนำ
ปกติแล้วของที่นำมาจำนำจะมีหลากหลาย
เช่น ทองรูปพรรณ, เครื่องใช้ไฟฟ้า, ของใช้ส่วนตัว, เครื่องครัว
โดยโรงรับจำนำจะเป็นผู้ประเมินมูลค่าสิ่งของที่นำมาจำนำ 
ซึ่งมูลค่าจะมากหรือน้อย จะขึ้นอยู่กับสภาพการใช้งานและสภาพคล่องของสิ่งของที่นำมาเป็นหลักประกัน
ในประเทศไทย ธุรกิจโรงรับจำนำแบ่งออกเป็น 3 กลุ่ม คือ
1. โรงรับจำนำของรัฐ เรียกว่า สถานธนานุเคราะห์
2. โรงรับจำนำที่ดำเนินการโดยหน่วยงานปกครองท้องถิ่น เรียกว่า สถานธนานุบาล
3. โรงรับจำนำของเอกชน
แล้วตัวอย่างผลประกอบการของโรงรับจำนำทั้งของรัฐ และเอกชนเป็นอย่างไร?
รายได้และกำไรของโรงรับจำนำของรัฐ หรือสถานธนานุเคราะห์
ปี พ.ศ. 2560 รายได้ 725 ล้านบาท กำไร 332 ล้านบาท
ปี พ.ศ. 2561 รายได้ 750 ล้านบาท กำไร 333 ล้านบาท
ปี พ.ศ. 2562 รายได้ 806 ล้านบาท กำไร 380 ล้านบาท
รายได้และกำไรของ บริษัท ตั้งธนสิน จำกัด ซึ่งเป็นเจ้าของโรงรับจำนำ Easy Money โรงรับจำนำเอกชนรายใหญ่ของประเทศไทย
ปี พ.ศ. 2560 รายได้ 2,426 ล้านบาท กำไร 23 ล้านบาท
ปี พ.ศ. 2561 รายได้ 2,744 ล้านบาท กำไร 33 ล้านบาท
ปี พ.ศ. 2562 รายได้ 3,107 ล้านบาท กำไร 39 ล้านบาท
ก่อนอ่านบทความนี้ หลายคนคิดว่าโรงรับจำนำน่าจะถดถอย
แต่จากข้อมูลจะเห็นว่า โรงรับจำนำเป็นอีกธุรกิจหนึ่ง
ที่ยังคงโตได้ดี สวนกระแสภาวะเศรษฐกิจที่ชะลอตัว
ซึ่งเราอาจบอกได้ว่า โรงรับจำนำ เป็นธุรกิจหนึ่ง
ที่มีโอกาสเติบโตมากขึ้นเมื่อเศรษฐกิจกำลังแย่ลง
มีหลายคนบอกว่า ถ้าจะดูว่าเศรษฐกิจดีหรือไม่ดี 
ให้ดูว่าคนเข้าโรงรับจำนำมากหรือน้อย
ซึ่งจากข้อมูล ก็ต้องยอมรับว่า ผู้คนเข้าโรงรับจำนำกันมากขึ้น
และหนึ่งในปัจจัยที่ทำให้คนเข้าโรงรับจำนำ ก็คือภาวะเศรษฐกิจที่ไม่ดี นั่นเอง..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-